
Mälestusmärgi demonteerimine
1. Asjaolud ja menetluse käik 
Narvas 26. Juuli ja Kreenholmi tn ristmiku läheduses paikneb mälestuskivi tekstiga: „Siia püstitatakse Eesti töörahva poolt mälestusmärk 83-le 2 Viljandi kommunistliku kütipolgu võitlejaile, kes langesid 28. novembril 1918.a lahingus Narva linna vabastamise eest”.

Ehitus- ja arhitektuurikomisjoni 16.09.2005 istungil arutati 26. Juuli ja Kreenholmi tn ristmikul asuva mälestusmärgi demonteerimise küsimust ning otsustati, et demonteerida saab linnavalitsuse korraldusega. Kehtestatud detailplaneeringu alusel on antud alas ehitusala ette nähtud. Otsus võeti vastu ühehäälselt.
Linnavara- ja Majandusamet saatis 2006. a alguses Narva Muuseumile kirja, milles palus teatada arvamus mälestusmärgi eripära ja olulisuse kohta tänapäeva keskkonnas.

Narva Muuseumi juhtkonna arvamus oli kokkuvõtlikult järgmine. Tegemist on puhtalt funktsionaalse infokiviga ja kultuskiviga nii vormilt kui sisult ja seega puudub mälestuskivil kunstiline väärtus. Samas on mälestusmärgil museaalne väärtus ning selle demonteerimisel soovib Narva Muuseum selle üle võtta. Mälestuskivi demonteerimist peetakse soovitavaks, sest olles püstitatud Eesti Vabariigi vastu sõdinutele, ei vasta mälestuskivi tänasele Eesti Vabariigis üldtunnustatud ajalookäsitlusele.

Käesoleval ajal on maa-ala aadressil Kreenholmi 50 pandud müüki ning olemasolev vara tuleb sealt teisaldada.

2. Õiguslikud alused

Kohaliku omavalitsuse korralduse seaduse §30 lõige 1 punkti 3 kohaselt, linnavalitsus lahendab ja korraldab kohaliku elu küsimusi, mis ei kuulu volikogu pädevusse. Käesoleva korralduse 1.osas kirjeldatud küsimuste lahendamine ei kuulu seaduse alusel Narva Linnavolikogu pädevusse, järelikult, seda võib lahendada linnavalitsus.
3. Korraldus

Narva Linnavalitsuse Linnavara- ja Majandusametil demonteerida 26. Juuli tn ja Kreenholmi tn ristmiku läheduses paiknev mälestusmärk ning üle anda Narva Muuseumile.

4. Korralduse vaidlustamine

Halduskohtumenetluse seadustiku  § 9 lõike 1 kohaselt võib otsust vaidlustada Tartu Halduskohtu Jõhvi kohtumajas 30 päeva jooksul arvates Narva Linnavalitsuse poolt korralduse teatavakstegemise päevast.

5. Rakendussätted 
Korraldus jõustub seaduses sätestatud korras.
Tarmo Tammiste 






Linnapea                                                                    Ants Liimets

                                                                                   Linnasekretär

PAGE  
2

